google/wiki40b huggingface dataset:
Katherine Mansfield

Biografi

Mansfields far var en fremgangsrik forretningsmann. Hun hadde tre søstre og en bror. År 1903 kom hun til London for å avslutte sin skolegang. Hun utdannet seg til cellist. Skolegangen i London var ved Queen's College, som var opprettet av Charles Kingsley for det spesifikke formål å gi utdannelse til kvinner. Her ble hun også kjent med Ida Baker (1888–1978), som hun levde sammen med i sin siste livsfase. 
I 1909 giftet hun seg med sangeren George Bowden men forlot ham bare noen dager etter brullupet. Hun fødte et dødfødtt barn i Bayern. I 1911 traff hun kritikeren John Middleton Murry, som hun giftet seg med i 1918. Hun var en nær venn med Virginia Woolf.
I 1915 falt hennes bror Leslie i Frankrike som soldat under første verdenskrig, joe som hun tok vært tungt.
Mansfield ble rammet av lungetuberkulose og var meget utenlands på grunn av sin helse. Hun døde av lungeblødning. Etter hennes død utgav hennes mann de selvbiografiske Journal (1927) og Letters (1928).

Forfatterskap

Mansfield var en av dem som i slutten av første verdenskrig i Tsjekhovs ånd brøt med den tidligere intrige- og handlingsnovellen og i stedet innførte en impresjonistisk fortellerteknikk, bygd på stemninger og impulser, for eksempel i samlingene Bliss (1920) og The Garden Party (1922).
Hennes historier fokuserer ofte på situasjoner med brudd og åpner ofte ganske brått.
Kulturnytt (TV-program)

Kulturnytt er et norsk aktualitetsprogram om kunst og kultur som gikk på NRK TV fra 2004 til 2009. Programmet gikk opprinnelig på NRK1, men ble flyttet over til NRK2 i 2007. Programmet ble nedlagt i 2009, ifølge NRK for å styrke kulturdelen i etablerte nyhetssendinger.
Skyt Carter

Handling

Jack Carter (Caine) er en britisk gangster som drar til Newcastle for å finne ut mer om sin bror Franks mistenkelige død. Han finner etterhvert ut at hans bror hadde oppdaget noe som involverte hans datter, noe som kostet ham livet.

Om filmen

En nyinnspilling av denne filmen, Get Garter (2000), med Sylvester Stallone i hovedrollen ble lansert i 2000. Filmen Hit Man fra 1972 regnes også som en remake av Skyt Carter.
Tyrus Thomas

College-karriere

Tyrus Thomas spilte sin college-karriere hos Louisiana State University. Der scoret han i gjennomsnitt 12,3 poeng per kamp, tok 9,2 returer per kamp og blokkerte i gjennomsnitt 3,09 skudd per kamp. Thomas scoret også på 60,8 % av sine skudd fra banen.

Portland Trail Blazers

I 2006 ble Tyrus Thomas trukket opp til NBA-klubben Portland Trail Blazers, men ble byttet bort til Chicago Bulls sammen med Viktor Khrjapa mot LaMarcus Aldridge.

Chicago Bulls

28. juni 2006 ble Tyrus Thomas byttet til NBA-klubben Chicago Bulls, der han har spilt siden.
I 2006-2007-sesongen, da Thomas var helt ny i NBA, spilte han totalt 72 kamper, der han startet 4 av dem, for klubben. Thomas scoret i gjennomsnitt 5,2 poeng per kamp, tok 3,7 returer per kamp og blokkerte i gjennomsnitt 1,06 skudd per kamp. Tyrus Thomas scoret på 47,5 % av skuddene sinde fra banen, og 60,6 % av straffekastene sine.
Nå spiller Thomas for Charlotte Bobcats.
Langrenn under Vinter-OL for ungdom 2012 – 10 kilometer klassisk gutter

10 kilometer klassisk langrenn for gutter under Vinter-OL for ungdom 2012 ble arrangert 17. januar 2012, på Seefeld Arena i Seefeld, Østerrike.
48 utøvere deltok i denne øvelsen.
Boksing under Middelhavslekene 1975

Boksing under Middelhavslekene 1975. Boksing var en av flere sporter under de sjuende middelhavslekene som ble arrangert i Alger i Algerie i perioden 23. august til 6. september 1975. Det var sjuende gangen som boksing var med på programmet under Middelhavslekene. Det ble konkurrert i elleve vektklasser, kun for menn. Alle tapende semifinalister fikk bronsemedaljer. Italia ble beste nasjon med tre gullmedaljer foran Algerie, Jugoslavia og Tunisia som vant to gull hver.
Tor-Arne Hetland

Aktiv skiløper

Hetland tilhørte i flere år den absolutte verdenstoppen i langrennsprint. Han ble tidenes første verdensmester i langrennsprint (1,5 km) i Lahtis i Ski-VM 2001, og var med på laget som vant 4 x 10 km stafett. Sprintøvelsen kom også med på det olympiske programmet i OL i Salt Lake City 2002, og igjen gikk Hetland til topps. I VM 2003 i Val di Fiemme ble det bronsemedalje. I VM i 2005 i Oberstdorf ble det sølv. I sesongen 2004/2005 vant han verdenscupen i sprint, og kom på tredjeplass i verdenscupen sammenlagt. I desember 2005 ledet han verdenscupen 2005/2006 foran tyskeren Tobias Angerer, men endte til slutt på 3.-plass. I OL i Torino 2006 tok han sølv i sprintstafetten sammen med Jens Arne Svartedal. Hetland vant NRKs Mesternes Mester i 2012.
5. januar 2007 ble han den første vinneren av sprinttrøya i Tour de Ski. Han vant en sprintetappe i Asiago 5. januar 2007, og ble nummer 5 i touren sammenlagt. 
15. desember 2007, i starten på en ny sesong tok han en ny verdenscupseier, denne gang på 30 km friteknikk fellesstart i russiske Rybinsk. 
I Tour de Ski 2007/08 vant han sprinttrøya sammen med Petter Northug. Også denne gangen ble han nummer 5 sammenlagt. Han kom på sjetteplass i verdenscupen denne sesongen.
Hetland vant sprinten i Praha i Tour de Ski 2008/09, og etter andreplassen i Nové Město tok han en solid ledelse i sprintkonkurransen. Han avgjorde kampen ved å vinne den første poengspurten på 20 km fellesstart, men han fikk ikke noen god sammenlagtplassering totalt. Hetland la opp som aktiv langrennsløper i 2009.

Trener

I sesongen 2009/10 var han trener for Tysklands landslag i sprintlangrenn. Før sesongen 2010/11 ble det inngått et samarbeid mellom de sveitsiske og tyske skiforbundene om en felles sprintgruppe med Hetland som trener. Han var trener for det sveitsiske sprintlandslaget til 2014. 
I mars 2016 tok han over som langrennstrener for det norske herrelandslaget. I forbindelse med dette har han på slutten av sesongen 2016/17 og starten av 2017/18 måtte tåle en god del kritikk i media for å ha utelatt Petter Northug fra skitroppen. Noen har gått så langt som å hevde at det går politikk i uttakene og at Hetland og landslagssjef Vidar Løfshus ikke klarer å opptre profesjonelt.
Hetland sluttet i Norges Skiforbund i juni 2018.
Trondheim verft

Trondheim verft AS ble grunnlagt i 1901 i Hommelvik som Hommelvik Værft og Støberi A/S. Navnet ble uendret til 1960. I perioden 1960 - 1970 het de A/S Hommelvik Mekaniske Verksted. I 1970 endret de navnet til Trønderverftet A/S.
Trondheim verft ble slått konkurs i 2009.

Andre verft i Trondheim

En rekke fiskebåter og skip er bygd ved Norrøna Verft A/S (Boysen Bygg A/S) som ble slått konkurs i november 2000 av Sparebank 1 Midt-Norge som flyttet ferdigbyggingen av fiskebåten MS «Trønderhav» til Trondheim Verft A/S, Trondheim. Siden har verftsområdet vært brukt til oppsamling og lagring av skrapjern før det skipes ut til smelteverk.
Tollefsrud

Tollefsrud er ei grend i Begnadalen og en grunnkrets i Sør-Aurdal kommune i Oppland.
Tollefsrudgårdene ligger på nordsiden av E16, like øst for Begnadalen kirke, som ble nybygd i 1964 etter at den gamle kirken brant i 1957. Nordvest for kirken er Begnadalen skole, og like ved siden av holder Sør-Aurdal Energi til.
I Tollefsrud er et veidele med fylkesvei 225, som går mot fylkesvei 243 i Hedalen.
Parallelt med E16 i området går Austsidevegen (fylkesvei 226) på østsiden av elva. Denne nås via veideler nordvest og sørøst for Tollefsrud. På sørøstsiden er Haugsrud bru, som gir atkomst til Begna. Lenger nordvest er det bruforbindelser ved Garthus og Hølera (Fønhus bru).

Næringsliv

Veigårdstranda camping ved elva har hytter og plass for telt og campinghytter.
Đại Việt

Đại Việt (大越, «Store Viet») var navnet på Vietnam i periodene fra 1054 til 1400 og fra 1428 til 1804. Perioden begynte med styret til Lý Thánh Tông (regjerte 1054–1072), den tredje keiser av Lý-dynastiet, og endte med regjeringstiden til Gia Long (regjerte 1802–1820), den første keiser av Nguyen-dynastiet. Var det nest lengste brukte navnet på landet etter «Văn Lang».
Follo flyklubb

Follo flyklubb holder til ved Ski flyplass i Akershus. Flyklubben har vinterbase på Rakkestad flyplass. Klubben har per i dag ca. 100 medlemmer, hvorav om lag 70 er aktive flygere. Medlemstallet har holdt seg stabilt de siste årene. I SAS, NAS/Norwegian, Britannia Airways, Widerøe og Sundtair er det i dag flygere som startet sin utdannelse i Follo Flyklubb.
Follo flyklubb er medlem av Norges Luftsportforbund og Norges Idrettsforbund gjennom Akershus Idrettskrets. Klubben har de siste årene vært rangert som en av de mest aktive klubbene hva antall flytimer angår og blant annet utfører brannvaktflyvning i sommerhalvåret, et oppdrag som medlemmene i klubben deler på. Klubben assisterer også ved søk og redningstjeneste ved behov. 
Fallskjermhopping var tidligere en stor del av klubbvirksomheten, men den har blitt kraftig redusert grunnet harde restriksjoner. En del av klubbens mest rutinerte medlemmer har imidlertid fortsatt oppdrag for fallskjermklubbene på Østlandet. Flyklubbens flystripe, Ski flyplass, er 525 meter lang og 25 meter bred. Banen er ikke åpen for allmenn ferdsel. Bare klubben kan bruke denne, og dispensasjon blir kun gitt ved brannvakt, ambulanseoppdrag ol. Plassen ligger 400ft over havet, og landingsrunden blir fløyet i 1 400ft.

Flyflåte

Follo flyklubb disponerer én Piper PA28-161 LN-NAZ. 
Klubben har tidligere operert to-motors fly: Piper PA-34-200T Seneca II og Piper PA-23-250 Aztec. Ingen av disse opereres lenger av Follo flyklubb.
Gravfølge

Et gravfølge, også kalt likfølge, sørgetog og annet, er personer som følger en avdød person til graven, enten til fots ved at man går bak kisten den døde personen er i, eller i kjøretøy.
I de norske trafikkreglene § 10 heter det at trafikant ikke må hindre eller forstyrre begravelsesfølge.
Riksavis

En riksavis er en avis med et nasjonalt geografisk nedslagsfelt både redaksjonelt og i forhold til hvor spredningen av opplaget. Det betyr at både store og små aviser kan være riksaviser. Regionaviser dekker mindre områder, mens lokalaviser dekker distrikter eller enkeltkommuner.
Romsdalsfjorden

Samferdsel

Kyststamveien E39 krysser fjorden gjennom ferjesambandet Molde–Vestnes. Statens vegvesen utreder nå en fast veikryssing av fjorden som kan erstatte ferjesambandet (E39 Romsdalsfjorden). En ny, ferjefri E39 planlegges med en 16 kilometer lang undersjøisk tunnel fra Vik i Vestnes kommune til Nautneset i Midsund kommune. Deretter følger en rundt 2 kilometer lang hengebru fra Nautneset til Julbøen i Molde kommune. Prosjektet er godkjent og omtalt i Nasjonal transportplan, og byggestart er planlagt til perioden 2024–2029. Kostnaden er anslått til 14,5 milliarder kroner.
Ved det tyske angrepet på Norge 9. april 1940 ble Bergen og Trondheim med omland raskt kontrollert av tyske styrker. Romsdalsfjorden forble imidlertid fri og ble brukt av britiske styrker som gikk i land på Åndalsnes. Norske skip deltok i vaktholdet i fjorden. Under tilbaketrekningen fra Østlandet reiste kongen, regjeringen med deler av sentraladministrasjonen, utenlandske diplomater og den norske overkommandoen via Åndalsnes og Molde.
Honeywall CDROM

Honeywall CDROM er en tidligere Linuxdistribusjon fra USA som var basert på Fedora og CentOS. Distribusjonen var spesialisert på trusler over internett og analyse av innhentede data. Den hadde et GUI-basert grensesnitt for konfigurasjon, administrasjon og dataanalyser, og støttet 3.x grenen av Sebek.
Distribusjonen støttet datamaskinarkitekturen 32-biter x86
Versjon 1.0. ble lansert 10. oktober 2005. Siste versjon var 1.4 som ble lansert 25. april 2009.
Karavanserai

Et karavanserai, også skrevet karavane-serai, (tyrkisk: karvansary, persisk كاروانسرا; i arabisktalende land kalt khan eller funduq) var et vertshus og herberge for karavaner av kjøpmenn. Karavanseraiene var viktige sentra for utveksling av varer og informasjon langs handelsrutene i Asia, Afrika og Sørøst-Europa. Ordet serai er av persisk opprinnelse (سرا), og betyr «bolig» eller «palass».
Vanligvis består et karavanserai av en ringmur omkring en åpen plass, og med en port som er stor nok til å ta imot kameler med tung oppakning. Langs innsida av muren er det bygd staller, nisjer og rom for dyr og reisende.
Karavanseraiene forsynte dyra med vann og fôr, og de reisende med mat og vaskemuligheter. De hadde også butikker der de reisende kunne proviantere for neste etappe, og eventuelt få solgt varer.
Twente

Twente (på nedertysk: Tweante) er en region i øst-Nederland, som er en del av provinsen Overijssel. Twente har rundt 600 000 innbyggere. De fleste av dem bor i de største byene: Enschede, Hengelo og Almelo; den første ser også hovedstaden till regionen.
Twente ligger mer eller mindre mellom to elver: Regge og Dinkel. Regionen er kjent for sine pene bocagelandskaper, som tiltrekker mange turister.

Navn

Forskere tror at regionen er navngitt etter germanerstammen tvihanti, som er først nevnt av Romerske historikeren Tacitus. Navn ble også funnet på to romerske altersteiner som ble funnet i området Housesteads i Storbritannia. Medlemmene av tvihantistammen skal ha vært del av en frysisk-romersk rytterkohort som ble sendt på en ekspedisjon til Storbritannia.
Avmagnetisering

Avmagnetisering er å gjøre noe umagnetisk. Jern og stål blir helt avmagnetiserte ved oppvarming til over 700 ºC fordi krystallstrukturen blir endret. Vanligvis blir avmagnetiseringen utført ved å plassere det magnetiske legemet i en spole som blir tilført vekselstrøm. Strømstyrken blir etter hvert redusert til null. 
Undre andre verdenskrig ble mange skip avmagnetiserte for å unngå at de utløste magnetiske sensorer på miner. Dette ble også kalt degaussing etter etter matematikeren Carl Friedrich Gauss.
Høstlærfly

Utseende

Et ganske stort (vingespenn 40 – 52 mm), kraftig, mørkt rødbrunt nattfly. Brystet er mørkbrunt, forvingen mørkt rødbrun eller brun. Nyre- og ringmerkene er lyse og tydelige, under dem er det en kort, bred, svart lengdestrek (tappmerket). Vingen har to smale, mørke siksak-tverrlinjer (mellomlinjer) og langs ytterkanten en smal, hvit tverrlinje (bølgelinje) som midt på har 2-3 spisse, innovervendte tenner. Ytterkanten er noe bølgete, særlig i den bakerste delen. Bakvingen er gråbrun.

Levevis

Høstlærflyet lever i løv- og blandingsskog, skogkanter og hager. Larvene utvikler seg på ulike busker og urter i mai – juni. De voksne sommerfuglene flyr fra slutten av august til slutten av september, og arten overvintrer som egg.

Utbredelse

Den er utbredt i Europa, bortsett fra de sørligste og nordligste områdene, og videre østover til Kina, Japan og Korea. I Norge forekommer den på Sørlandet vestover til Farsund og på Østlandet nordover til Oslo, dessuten er den funnet på Sola i Rogaland.
Isaak Brodskij

Bakgrunn

Brodskij ble født i landsbyen Sofijevka i guvernementet Taurida i det som nå er Ukraina. Han studerte ved Odessa kunstakademi og deretter ved St. Petersburgs kunstakademi.

Kunstner

I 1916 ble han med i Jødisk selskap til fremme av kunst. Etter revolusjonen fikk han blant annet oppdrag i å male Lenin. Da Brodskij bad Lenin om å signere maleriet av Lenin, sa sistnevnte: «Jeg skriver for første gang under på det jeg ikke er enig i.»
Brodskij stod på en god fot med mange ledende russiske malere, inkludert læremesteren sin, Ilja Repin. Brodskij var en grådig kunstsamler og donerte talløse førsteklasses malerier til museum i  Ukraina og andre steder. Hans ypperlige kunstsamling inneholdt framstående verk av Repin, Vasilij Surikov, Valentin Serov, Isaak Levitan, Mikhail Vrubel og Boris Kustodjev. Etter Brodskijs død ble husværet hans i St. Petersburg omgjort til nasjonalt museum. Der er kunstsamlingen hans fremdeles utstilt.
Brodskij var æreskunstner av de russiske sovjetrepublikkene, og medlem av Unionen av malere for det revolusjonære Russland. Han var den første maleren som ble tildelt Leninordenen. I 1934 ble han utnevnt til direktør for Stor-Russlands kunstakademi.
Hans memoarer ble utgitt etter hans død.
Stølåa

Geografi

Selve Stølåa er 7,2 km lang men vassdraget medregnet Raudåa er 14 km og drenerer et nedbørsfelt på 43 km². Elven har sitt utspring i Storbrean ca 1 800 moh. ca. 1 km sørøst for Namnlauskollen (1862 moh). Fra utspringet renner den nordøstover gjennom et smalt tjernsystem før den dreier øst-sørøst gjennom nok et tjern og tar opp noen mindre bekker i det grunne dalsystemet som kuliminerer med Stølådalsoksli, begynnelsen på Stølådalen. Fra Stølådalsoksli renner den i en bue, først mot nordøst til den ender i Drivdalen retning sørøst

Vern

Elva er vernet i sammenheng med verneplan 108/2 Driva (øvre deler).
Scissor Sisters

Scissor Sisters er et amerikansk band som henter mye av stilen sin fra pop, alternativ rock og glam rock. Bandnavnet kommer fra en sex-stilling mellom to kvinner (tribadisme), og til å begynne med var det fulle bandnavnet «Dead Lesbian and the Fibrillating Scissor Sisters». Deres første album, «Scissor Sisters», fikk mest oppmerksomhet i Norge for den Bee Gees-inspirerte coverversjonen av Pink Floyds Comfortably Numb, mens låten Filthy/Gorgeous i 2005 nådde toppen av listene i USA og flere andre land. Singelen I Don't Feel Like Dancin' fra deres andre album «Ta-Dah» nådde i 2006 toppen av hitlistene i både USA og flere land i Europa, deriblant Norge.
Puffing Billy

Puffing Billy er verdens eldste gjenværende damplokomotiv, bygget i 1813–14 av ingeniør William Hedley, lokomotivfører Jonathan Forster og smed Timoteus Hackworth for Christopher Blackett, eieren av Wylam Colliery i nærheten av Newcastle upon Tyne, i Storbritannia. Det var det første kommersielle adhesjon damplokomotiv, som ble benyttet til å frakte kullvogner fra gruvene på Wylam til havna på Lemington-on-Tyne i Northumberland.

Historie

Puffing Billy var ett av tre lokomotiver av samme modell som ble bygget av William Hedleys, ingeniør ved Wylam Colliery, for å erstatte hester som ble brukt som drivkraft på skinnegangen. I 1813 bygde Hedley for Blackett gruvevirksomhet på Wylam Colliery linje prototypene  "Puffing Billy" og "Wylam Dilly". De var begge bygget i 1815 med ti hjul, men ble ført tilbake til sin opprinnelige tilstand i 1830, da jernbanen ble lagt om med sterkere skinner.

Design

Puffing Billy hadde en rekke nye funksjoner, patentert av Hedley, de skulle vise seg viktige for utvikling av lokomotivet. Det hadde to vertikale sylindere på hver side av kjelen, og delvis omsluttet av den, og drev en enkelt veivakselen under rammen som også drev  hjulene og ga bedre trekkraft.
Maskinen hadde en rekke alvorlige tekniske begrensninger. Den var for tung for støpejernskinnene på Wagonway med sine åtte-tonns vekt og ødela skinnene til stor glede for motstandere av lokomotivet som grep sjansen til å kritisere oppfinnelsen. Dette problemet ble løst ved ombygging av lokomotivet som fikk fire aksler, slik at aksellasten ble redusert. Lokomotivet ble til slutt gjenoppbygd som toaksling (fire-hjuling) da bedre skinner ble innført rundt 1830. Puffing Billy var ikke spesielt rask, topphastigheten var åtte km/t.
Ferjesambandet Skipstadsand–Korshavn

Skipstadsand–Korshavn er et tidligere fergesamband mellom Asmaløy og Kirkøy i Hvaler kommune. Sambandet krysset sundet Løperen, det ble nedlagt i 3. oktober 1989, dagen etter at Hvalertunnelen ble åpnet.
Det er prosjektert å gjenoppruste de gamle ferjeleiene for bruk som beredskapssamband.
Vanlig stengelfly

Utseende

Et middelsstort (vingespenn 29 – 37 mm), kraftig, gulbrunt nattfly. Vingene har lange frynser langs ytterkanten. Kroppen og forvingene er gulbrune. Forvingen har doble, smale, brune mellomlinjer (tverrlinjer) som avgrenser vingens midtfelt. I midtfeltet er det et hvitt eller oransje nyremerke uten svart ring inni, og et lysbrunt ringmerke. Bakvingen er gråbrun.

Levevis

Arten lever helst i åpne områder ved kysten, blant annet saltenger. Larvene lever på røtter og i strå av ulike gras. De voksne sommerfuglene flyr i juli – september og kommer gjerne til lys.

Utbredelse

Arten finnes i hele Europa, unntatt Den iberiske halvøy og den sørlige delen av Balkan.
I Norge er den utbredt nord til Nord-Trøndelag, og er den vanligste arten i slekten Amphipoea.
Qinggang

Qinggang (kinesisk: 青冈县; pinyin: Qīnggāng Xiàn) er et fylke i den kinesiske provinsen Heilongjiang i Folkerepublikken Kina. Det tilhører byprefekturet Suihua.
Folketallet var 426 961 i 1999.

Samferdsel

Kinas riksvei 202 løper gjennom området. Den begynner i Heihe i provinsen Heilongjiang, passerer gjennom Harbin og Shenyang, og ender i Dalian ved Gulehavet.
Tertiærfarge

Tertiærfarge er en farge laget ved å blande en primærfarge med en sekundærfarge, i et fargerom slik som RGB eller RYB.
Radicali Italiani

Radicali Italiani (Italienske radikalere) er et italiensk liberalt og antiklerikalt politisk parti. Partiet ble grunnlagt den 14. juli 2001, men har historiske forløpere i Partito Radicale, Lista Pannella og Lista Bonino.
Un air si pur…

Handling

Under den første verdenskrig kjøper en lege og en advokat et digert hus på fjellet for å gjøre det om både til hvilehjem og hotell/sanatorium, et sted for fritid og helbredelse, for stillhetssøkende mennesker på ferie og syke mennesker, som lider av nervøse lidelser eller lungesykdommer. Pasienter finner opp falske identiteter for å framstå for andre som noe de ikke er. Bak hotellets luksus og de vakre fjellandskapene skjuler det seg en dyster virkelighet: uutholdelig ensomhet, uhederlige pengeaffærer, sex, forræderi, merkelige dødsfall, overlagte drap, følelsesmessig ruinering. De bidrar alle til å forkvakle fernissen av anstendighet og god oppførsel.
Henry Purcell

Bakgrunn

Purcell ble født i Westminster. Onkelen hans fikk ham inn i sangkoret i det kongelige kapellet da han var bare ti år, og der han lærte å synge og skrive musikk. Det eldste verket hans man kjenner til er en ode til kongens fødselsdag i 1670. Allerede i dette verket kommer noe av hans storhet fram gjennom bruken av de klare basslinjer og en overordnede klangene som skulle forbli hans varemerke.

Karriere

I 1676 fikk han stillingen som organist ved Westminster Abbey, bare 17 år gammel. Samme år laget han musikk til stykkene Aurenge-Zebe av John Dryden, og Epsom Wells og The Libertine. Året etter satte han musikk til tragedien Abdelazar av Aphra Behn, og i 1678 komponerte han musikk for en ny versjon av et Shakespeare-stykke.
Han komponerte også et bestilt Anthem (av dronningen selv) i tilknytning til at dronning Maria II av England døde i 1694. Fanfaren ble laget slik at den kunne spilles sammen med at heroldene kunngjorde dødsfallet slik at deres lesing av dødsbudskapet framsto som en del av musikkverket. Den ble slik en av de mest fantasifulle fanfarer som ble spilt i London.
Purcell komponerte en rekke operaer, hvor han særlig er inspirert av Claudio Monteverdi, som døde bare 16 år før Purcells fødsel. Purcell møtte noe motstand i sin inspirasjon fra særlig franske, spanske og italienske komponister, siden disse var blant av Englands erkerivaler.
Purcell døde bare 36 år gammel. Han etterlot seg enke og tre barn. Kona ga senere ut en rekke av verkene hans posthumt.
En elektronisk versjon av Anthem ble spilt inn av Wendy Carlos som tittelmusikk til Stanley Kubricks film A Clockwork Orange.